《和子瞻尚书仪曹北轩种栝》
宋代·范祖禹

苏公沧洲趣，日夕怀山阴。
公堂植珍木，寄梦天姥岑。
亭亭碧玉干，气象俯乔林。
雷霆已难拔，霜雪何敢侵。
苍皮卷鳞甲，细叶抽锋针。
稍出珊瑚枝，中含笙磬音。
鸾凤待栖息，讵肯容凡禽。
西风荡积雨，畏日方流金。
潭潭宗伯府，窈窕岩谷深。
北窗卧羲皇，笑语合朋簪。
苍生望安石，出处本无心。
万象入毫端，四溟纳胸襟。
文房俎豆列，武库矛戟森。
甘棠爱召伯，勿使蝼蚁寻。
世俗多贵远，岂知古犹今。
他年老东山，应记梁父吟。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。